Ten spyte van myself! - Solidariteit WêreldSolidariteit Wêreld
Tuis › 10 minute voor werk Juig › Ten spyte van myself!
Ten spyte van myself!
Jesus het ook gesê: "God se koningsheerskappy is soos 'n boer wat saad op sy land saai. Dan gaan hy voort met sy ander daaglikse aktiwiteite. Intussen ontkiem en groei die saad – hoe, weet hy self nie mooi nie. Die grond produseer die graan vanself: eers kom die eerste blaartjie uit, dan vorm die aar en uiteindelik sit die volgroeide koringkorrel in die aar."
– Markus 4:26–28
Jesus betrek mense by die wonders wat Hy doen. Toe Hy die menigte kos gegee het, het hy die vyf broodjies en twee vissies wat 'n seun aangebied het geneem en dit vermeerder. Jesus kon op sy eie die duisende mense gevoed het, maar Hy het gekies om die dissipels en seun deel te maak van die oplossing vir die probleem.
Wanneer ek en jy aanmeld met die behoefte om 'n verskil te maak, kan God ons gebruik ten spyte van dit wat ons het om te bied. 'n Paar jaar gelede was ek moedeloos en het ek getwyfel of my preke en boodskappe enigsins 'n verskil maak in mense se lewens.
In daardie tyd lees ek een oggend in my stiltetyd Markus 4 waar Jesus sê: Saai die saad en gaan slaap. Ek het geglimlag, want ek funksioneer nie goed sonder 'n goeie nagrus nie, en ek het besef dat wat ek doen oor God gaan en nie oor my nie. Wat 'n bevrydende gedagte! Weet dat God jou wil gebruik om die wêreld 'n beter plek te maak, meld aan!
Here, dit voel of ek so min het om te bied, selfs minder as die seun met die vyf brode en twee vissies. Gebruik my om U koninkryk te laat kom. Amen.